Source: http://sopronhirado.hu/szokesert-ujabb-eveket-kapott-a-sopronkohidai-rab
Timestamp: 2019-03-24 03:58:48
Document Index: 27331567

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Szökésért újabb éveket kapott a sopronkőhidai rab | Sopron Híradó
Szökésért újabb éveket kapott a sopronkőhidai rab
MTI - 2019. február 21. | 13:06:55
Fogolyszökésért jogerősen két év két hónap fegyházbüntetésre ítélte a másodfokon eljáró Győri Törvényszék azt a férfi, aki 2017 szeptemberében kihallgatása után megszökött a Győri Járásbíróság udvaráról.
A másodfokú bíróság hat hónappal mérsékelte az első fokon eljáró Győri Járásbíróság ítéletét – tájékoztatta a törvényszék szóvivője csütörtökön az MTI-t.
Havasiné Kulcsár Petra elmondta, hogy Z. Krisztián jogerős büntetését töltötte a Sopronkőhidai Fegyház és Börtönben, ahonnan 2017. szeptember 11-én egy másik ügyben tanúkénti kihallgatása miatt átszállították a Győr-Moson-Sopron Megyei Büntetés-végrehajtási Intézetbe.
Másnap délelőtt a Győri Járásbíróságon, kihallgatása után egy felügyelő levezette a vádlottat a bíróság belső udvarára, a sorompónál várakoztak a fogvatartottakat szállító járműre. A vádlott a felügyelő figyelmetlenségét kihasználva kihúzta a kezeit a rá felhelyezett bilincsekből és a sorompó lecsukódása előtt elmenekült.
A férfit nyolc nap múltán - lakossági bejelentés alapján – Győrszentivánon fogták el a rendőrök.
A másodfokú bíróság az ítélet indoklásában kimondta: nincs jelentősége annak, hogy a más ügyben jogerős szabadságvesztését töltő vádlott hosszú vagy rövid tartamú szabadságvesztés büntetését töltötte, amikor elszökött. Arra vonatkozóan nincs semmilyen adat, hogy a vádlott a szökést előkészítette volna, „csupán a kínálkozó lehetőséget használta ki arra, hogy a büntetés végrehajtása alól kivonja magát”.
A fogolyszökés bűntettének felső büntetési tétele három évi szabadságvesztés, de a bíróság figyelembe vette, hogy a szökés nem feltétlenül csak az elkövető felelőssége, hanem az is felelős, aki az őrzését ellátja – mondta a szóvivő.